# Σύνδεση σε ακουστικά και ηχεία Bluetooth®

Σημείωση: Αυτή η ενότητα δεν ισχύει αν το λειτουργικό σας σύστημα είναι τα Windows 8.

Με στερεοφωνικά και μονοφωνικά ακουστικά Bluetooth μπορείτε να ακούτε μουσική και να απαντάτε σε κλήσεις VoIP στον υπολογιστή σας. Επίσης, μπορείτε να μετατρέψετε τον υπολογιστή σε ηχείο Bluetooth για συσκευή Bluetooth.

Στα υποστηριζόμενα προφίλ ήχου περιλαμβάνονται τα ακόλουθα:

- A2DP – καταβόθρα και πηγή
- AVRCP – ελεγκτής και στόχος
- HFP/HSP – πύλη ήχου
- Ενοποίηση με το Windows Media Player/Center
- Ενοποίηση με το Skype

## Ακρόαση μουσικής από τον υπολογιστή με ακουστικά ή ηχείο Bluetooth

Μπορείτε να συνδέσετε στερεοφωνικά ακουστικά Bluetooth στον υπολογιστή, για να ακούτε μουσική και να χειρίζεστε το πρόγραμμα αναπαραγωγής ήχου του υπολογιστή. Όταν συνδεθεί η συσκευή στερεοφωνικού ήχου Bluetooth, μπορεί να διακόψει/παύσει/συνεχίσει την αναπαραγωγή, να μεταβεί στο επόμενο/προηγούμενο κομμάτι και να αυξήσει/μειώσει την ένταση ήχου στο πρόγραμμα αναπαραγωγής ήχου του υπολογιστή.

Στο παράθυρο Υπηρεσίες της συσκευής Bluetooth που προστέθηκε (ανατρέξτε στην ενότητα Προσθήκη και σύνδεση νέας συσκευής Bluetooth®):

1. Για να γίνει η σύνδεση, κάντε κλικ στη σύνδεση Ακρόαση μουσικής στο παράθυρο Υπηρεσίες.
2. Το μήνυμα του παραθύρου Υπηρεσίες ενημερώνεται μόλις γίνει η σύνδεση, ενώ τα ακουστικά ή το ηχείο Bluetooth γίνονται η προεπιλεγμένη συσκευή ήχου του λειτουργικού συστήματος, με την οποία ακούτε μουσική από τον υπολογιστή. Ταυτόχρονα, απενεργοποιείται η σύνδεση Προώθηση κλήσεων VoIP σε handsfree.
   Σημείωση: Επιτρέπεται μόνο μία σύνδεση ήχου τη φορά. Για τη σύνδεση σε άλλη συσκευή ήχου Bluetooth, πρέπει να διακόψετε πρώτα την υπάρχουσα σύνδεση ήχου.
3. Αν δεν ακούτε μουσική από τα ακουστικά Bluetooth όταν συνδέεστε, ελέγξτε αν οι ρυθμίσεις για την Προεπιλεγμένη συσκευή ήχου είναι ίδιες με αυτές που περιγράφονται στην ενότητα Προεπιλεγμένη συσκευή ήχου πιο κάτω.
4. Για να διακόψετε μια υπάρχουσα σύνδεση ήχου, κάντε κλικ στην επιλογή Αποσύνδεση στο στοιχείο Ακρόαση μουσικής του παραθύρου Υπηρεσίες. Έτσι επαναφέρετε την αρχική ρύθμιση για την προεπιλεγμένη συσκευή ήχου του λειτουργικού συστήματος.

#### Προεπιλεγμένη συσκευή ήχου

Όταν δημιουργείται σύνδεση ήχου, η συσκευή ήχου Bluetooth γίνεται αυτόματα η προεπιλεγμένη συσκευή αναπαραγωγής στο λειτουργικό σύστημα των Windows. Σε ορισμένες σπάνιες περιπτώσεις, η προεπιλεγμένη συσκευή ήχου Bluetooth μπορεί να μην λειτουργεί αυτόματα. Για παράδειγμα, αν εγκαταστήσετε χειροκίνητα κάποια άλλη συσκευή ήχου ως προεπιλεγμένη συσκευή ήχου πριν να γίνει η σύνδεση με τη συσκευή ήχου Bluetooth, τότε η συσκευή ήχου Bluetooth μπορεί να μην λειτουργεί. Στην περίπτωση αυτή, μεταβείτε στο παράθυρο "Ιδιότητες ήχου των Windows" από το μενού της περιοχής ειδοποιήσεων ή το παράθυρο "Διαχείριση συσκευών ήχου" από το τμήμα "Υλικό και ήχος" του Πίνακα Ελέγχου και ορίστε τη συσκευή ήχου Bluetooth ως προεπιλεγμένη συσκευή.

## Χρήση ακουστικών Bluetooth για κλήσεις VoIP

Για τα προγράμματα τηλεφωνίας VoIP μπορείτε να χρησιμοποιήσετε ως συσκευή ηχητικής επικοινωνίας τα μονοφωνικά ακουστικά Bluetooth.

Στο παράθυρο Υπηρεσίες της συσκευής Bluetooth που προστέθηκε (ανατρέξτε στην ενότητα Προσθήκη και σύνδεση νέας συσκευής Bluetooth®):

1. Κάντε κλικ στη σύνδεση Προώθηση κλήσεων VoIP σε handsfree στο παράθυρο Υπηρεσίες.
2. Το μήνυμα του παραθύρου Υπηρεσίες ενημερώνεται μόλις γίνει η σύνδεση, ενώ τα ακουστικά γίνονται η προεπιλεγμένη συσκευή ήχου για προγράμματα VoIP, όπως το Skype. Ταυτόχρονα, απενεργοποιείται η σύνδεση Ακρόαση μουσικής.
   Σημείωση: Επιτρέπεται μόνο μία σύνδεση ήχου τη φορά. Για τη σύνδεση σε άλλη συσκευή ήχου Bluetooth, πρέπει να διακόψετε πρώτα την υπάρχουσα σύνδεση ήχου.
3. Αν θέλετε να διακόψετε την υπάρχουσα σύνδεση ήχου, κάντε κλικ στην επιλογή Αποσύνδεση στο στοιχείο Προώθηση κλήσεων VoIP σε handsfree του παραθύρου Υπηρεσίες.

## Λήψη κλήσεων Voice over IP (VoIP) κατά τη διάρκεια ακρόασης μουσικής

Όταν ακούτε μουσική, με τα κουμπιά της συσκευής ήχου Bluetooth μπορείτε εύκολα να εναλλάξετε τα στερεοφωνικά και μονοφωνικά ακουστικά Bluetooth για να δεχθείτε ή να απορρίψετε κλήσεις στο Skype. Όταν μιλάτε μέσω Skype, η μουσική διακόπτεται αυτόματα και συνεχίζεται μετά το τέλος της κλήσης.

Σημείωση: Για να λειτουργούν χωρίς πρόβλημα αυτές οι δυνατότητες, ενεργοποιήστε το πρόσθετο Bluetooth στο Windows Media Player και βεβαιωθείτε ότι το πρόσθετο "btplayerctrl.exe" επιτρέπει την πρόσβαση στο Skype.

## Αναπαραγωγή μουσικής από συσκευή Bluetooth στα ηχεία του υπολογιστή

Στα ηχεία του υπολογιστή μπορείτε να ακούτε μουσική που προέρχεται από συσκευή Bluetooth.

Στο παράθυρο Υπηρεσίες της συσκευής Bluetooth που προστέθηκε (ανατρέξτε στην ενότητα Προσθήκη και σύνδεση νέας συσκευής Bluetooth®):

1. Κάντε κλικ στη σύνδεση Αναπαραγωγή μουσικής στο παράθυρο Υπηρεσίες.
2. Μόλις ολοκληρωθεί αυτή η ενέργεια, ο ήχος που μεταδίδεται από την απομακρυσμένη συσκευή Bluetooth προωθείται στα ηχεία του υπολογιστή σας (ή σε άλλη προεπιλεγμένη συσκευή ήχου του υπολογιστή).
3. Όταν υπάρχει ενεργή σύνδεση για την Αναπαραγωγή μουσικής, μπορείτε να χειριστείτε, μέσω Bluetooth, την απομακρυσμένη συσκευή αναπαραγωγής πολυμέσων από το παράθυρο Απομακρυσμένος έλεγχος Bluetooth. Το εικονίδιο Απομακρυσμένος έλεγχος Bluetooth εμφανίζεται στην περιοχή ειδοποιήσεων. Αν κάνετε κλικ σε αυτό το εικονίδιο, εμφανίζεται το παράθυρο Απομακρυσμένος έλεγχος Bluetooth. Το παράθυρο υποστηρίζει διάφορες συνηθισμένες ενέργειες (π.χ. αναπαραγωγή/διακοπή, επόμενο/προηγούμενο κομμάτι και μείωση/αύξηση έντασης ήχου).
4. Για να διακόψετε τη χρήση του υπολογιστή ως ηχείου Bluetooth, κάντε κλικ στη σύνδεση Αποσύνδεση στο παράθυρο Υπηρεσίες.